លោក ហ៊ុន សែន ​ថា ​វិធាន​ការ​បិទ​ខ្ទប់​ក្រុង​មិន​ប៉ះ​ពាល់​ស្បៀង​អាហារ​នោះ​ទេ
ការ​សម្រេច​បិទ​ទីក្រុង​ភ្នំពេញ​ទាំង​ស្រុង​របស់​លោក​នាយក​រដ្ឋមន្ត្រី​ ហ៊ុន សែន​​ ធ្វើ​ឡើង​នៅ​ចំ​ពេល​ដែល​ករណី​ឆ្លង​ក្នុង​ទីក្រុង ​បន្ត​កើន​ឡើង។ នៅ​ថ្ងៃ​ព្រហស្បតិ៍​នេះ ក្រសួង​សុខាភិបាល​បាន​ប្រកាស​ថា​មាន​អ្នក​ឆ្លង​ថ្មី​ជាង​៣០០​នាក់​បន្ថែម​ទៀត ដែល​នាំ​ឲ្យ​ករណី​ឆ្លង​សរុប​ក្នុង​ព្រឹត្តិការណ៍​២០​ កុម្ភៈ មាន
ភ្នំពេញ — លោកនាយករដ្ឋមន្ត្រី ហ៊ុន សែន កាលពីយប់ថ្ងៃពុធ បានប្រកាសបិទរាជធានីភ្នំពេញនិងក្រុងតាខ្មៅនៃខេត្តកណ្តាល រយៈពេល ២ សប្តាហ៍ ជាផ្លូវការប៉ុន្មានម៉ោងនៃការផ្សព្វផ្សាយសំឡេងរបស់លោកដែលបញ្ជាឲ្យបិទទីតាំងភូមិសាស្ត្រទាំងពីរ។ លោក ហ៊ុន សែន សង្កត់ធ្ងន់ថា ការបិទខ្ទប់នេះជាវិធានការចាំបាច់ ដើម្បីទប់ស្កាត់ការឆ្លងរាលដាលជំងឺកូវីដ១៩ ប៉ុន្តែវាមិនមែនបិទទាំងស្រុង ដែលធ្វើឲ្យប្រជាពលរដ្ឋមិនអាចទិញស្បៀងអាហារនោះទេ។ សារសំឡេងជាង ១ នាទី ត្រូវបានចែករំលែកតៗគ្នាដោយក្នុងសារនោះ លោក ហ៊ុន សែន ថា ស្ថានការណ៍នៃការឆ្លងជំងឺកូវីដ១៩ក្នុងទីក្រុងភ្នំពេញ «ទ្រាំទ្រលែងបាន» ដែលតម្រូវឲ្យមានភាពចាំបាច់បិទរាជធានីភ្នំពេញនិងក្រុងតាខ្មៅ។ ភ្លាមៗនោះពលរដ្ឋមួយចំនួនក្នុងទីក្រុងភ្នំពេញបានផ្តើមឆោឡោកាលពីល្ងាចថ្ងៃពុធ ទៅទិញទំនិញស្តុកទុកសម្រាប់ការប្រើប្រាស់ប្រចាំថ្ងៃ។ នៅយប់ថ្ងៃពុធដដែល លោក ហ៊ុន សែន បានចេញសារសំឡេងមួយផ្សេងទៀតទាំងពាក់កណ្តាលអធ្រាត្រ ដោយប្រកាសឲ្យបិទទីក្រុងភ្នំពេញនិងក្រុងតាខ្មៅរបស់ខេត្តកណ្តាលជាផ្លូវការ និងព្រមានពីវិធានការដាក់ពិន័យលើមន្ត្រី ដែលលោកថា បញ្ចេញសារសំឡេងផ្ទៃក្នុងរបស់លោក។ ក្នុងសារពិសេសដែលមានរយៈពេលប្រមាណ ២៧ នាទី លោក ហ៊ុន សែន ពន្យល់ពីការបិទទីតាំងភូមិសាស្ត្រភ្នំពេញនិងតាខ្មៅយ៉ាងដូច្នេះ៖ «ថ្ងៃនេះមានការជ្រួលច្របល់បន្តិចមុនពេលដែលសេចក្តីសម្រេចរបស់រាជរដ្ឋាភិបាលបានចេញអំពីការបិទរាជធានីភ្នំពេញនិងទីក្រុងតាខ្មៅ។ គោលបំណងនៃការបិទ គឺដើម្បីប្រយុទ្ធប្រឆាំងជាមួយនឹងការឆ្លងរីកដាលនៃកូវីដ១៩។ ហើយការបិទនេះទៀតសោតក៏មិនមែនជាដំណើរការដើម្បីធ្វើឲ្យប្រជាជនស្លាប់ឬរងទុក្ខលំបាកនោះដែរ»។ លោក ហ៊ុន សែន បន្ថែមថា ប្រទេសកំពុងស្ថិតស្ថានភាពអាសន្នខ្លាំងជាងពេលណាទាំងអស់ ដែលតោងឲ្យមានវិធានការរាំងខ្ទប់ជាបន្ទាន់និងហ្មត់ចត់ ស្របពេលមន្ទីរពេទ្យពោរពេញដោយអ្នកជំងឺកូវីដ១៩ និងអ្នកស្លាប់បន្តកើនឡើង។ ក៏ប៉ុន្តែលោកថា ស្ថានភាពរាំងខ្ទប់នេះក៏អាចជាឱកាសបន្ថយការឆ្លងជំងឺកូវីដ១៩ ផងដែរ។ លោកបន្ថែមថា៖ «យើងយកពេលវេលានេះជាពេលវេលាដែលកំពុងស្ថិតនៅមាត់ជ្រោះនៃមរណៈ ឲ្យក្លាយទៅជាកាលានុវត្តភាពថ្មីមួយ ឲ្យក្លាយទៅជាឱកាសក្រោយពេលចូលឆ្នាំរយៈពេល ១៤ ថ្ងៃយើងកាត់បន្ថយការចម្លង។ សូមបញ្ជាក់ថា ត្រឹមម៉ោងនេះ យើងមានអ្នកឆ្លងជាង ៣០០ នាក់ថែមទៀតរហូតដល់យើងខ្វះទីកន្លែងសម្រាប់ដាក់»។ មុនការចេញសារសំឡងរបស់លោក ហ៊ុន សែន រដ្ឋាភិបាលកម្ពុជាបានចេញសេចក្តីសម្រេចមួយជាផ្លូវការបញ្ជាក់ពីការបិទទីក្រុងភ្នំពេញ ដោយមានលក្ខខណ្ឌសម្រួលខ្លះដល់អ្នកមានភារកិច្ចត្រូវទៅបំពេញការងារទៅពិនិត្យសុខភាព និងទិញអាហារហូបចុកប្រចាំថ្ងៃ តែចេញទៅទិញម្ហូបអាហារនោះគឺមិនឲ្យលើស ២ នាក់ ក្នុងមួយលំនៅដ្ឋាន និងមិនឲ្យលើសពី ៣ ថ្ងៃក្នុងមួយសប្តាហ៍។ លោក ហ៊ុន សែន បានបញ្ជាក់ថា ការបិទខ្ទប់នេះមិនបណ្តាលឲ្យពលរដ្ឋប្រឈមមុខនឹងផលវិបាកខ្លាំងនោះទេ ដោយលើកហេតុផលថា ការលក់ដូរនៅតាមតំបន់ភូមិសាស្ត្រនានាអាចនៅដំណើរការបានតាមការអនុញ្ញាតរបស់អាជ្ញាធរមូលដ្ឋាន។ លោកស្នើឲ្យប្រជាពលរដ្ឋស្ថិតក្នុងស្ថានភាពស្ងប់ស្ងាត់ និងសហការជាមួយរដ្ឋាភិបាល។ «ខ្ញុំសុំបញ្ជាក់ថា បងប្អូននឹងមិនដាច់បាយមិនខ្វះអង្ករ មិនខ្វះអំបិលមិនខ្វះស្បៀងអាហារសម្រាប់ការផ្គត់ផ្គង់នៅក្នុងទីក្រុងភ្នំពេញនោះទេ បន្លែបង្កាដែលធ្លាប់ផ្គត់ផ្គង់ចូលពីខេត្តកណ្តាលទៅទីក្រុងភ្នំពេញ អាចនឹងត្រូវទទួលបានការអនុញ្ញាតឲ្យនាំចូលទៅចែកចាយនៅក្នុងទីក្រុងភ្នំពេញ ដើម្បីផ្តល់ឲ្យសម្រាប់ការផ្គត់ផ្គង់នៅទីក្រុងភ្នំពេញដដែល»។ ទោះជាយ៉ាងណា លោក ហ៊ុន សែន សង្កត់ធ្ងន់ថា វិធានការបិទខ្ទប់នេះ អាជ្ញាធរនិងកម្លាំងសមត្ថកិច្ចនឹងអនុវត្តដោយម៉ឺងម៉ាត់ តែទន់ភ្លន់និងប្រកបដោយការទទួលខុសត្រូវ។ នៅព្រឹកថ្ងៃព្រហស្បតិ៍ កម្លាំងសមត្ថកិច្ចបានចាប់ផ្តើមរាំងខ្ទប់ការធ្វើដំណើរនៅតាមតំបន់មួយចំនួន ទាំងនៅក្រៅក្រុងនិងក្នុងក្រុងតាមវិថីធំៗ។ របាយការណ៍របស់ស្នងការដ្ឋាននគរបាលរាជធានីភ្នំពេញបង្ហាញថា គោលដៅ ៣១ កន្លែង ត្រូវបានដាក់កម្លាំងយាមកាម។ ក្រុមអ្នកការពារសិទ្ធិមនុស្សនៅប្រទសកម្ពុជាមានប្រតិកម្មផ្សេងៗគ្នា ក្នុងពេលបិទទីក្រុងភ្នំពេញយ៉ាងតក់ក្រហល់នេះ។ លោក ស៊ឹង សែនករុណា អ្នកនាំពាក្យសមាគមការពារសិទ្ធិមនុស្សអាដហុក យល់ថា រដ្ឋាភិបាលមានភារកិច្ចការពារសុវត្ថិភាពពលរដ្ឋក្នុងស្ថានភាពនៃការឆ្លងជំងឺរាតត្បាតនេះ។ «ក៏ប៉ុន្តែការប្រកាសបិទបែបបន្ទាន់ បែបហ្នឹងគួរតែមានការត្រៀមលក្ខណៈអ្វីខ្លះ ដើម្បីជួយប្រជាពលរដ្ឋដែលគាត់អាចនឹងប្រឈមទៅនឹងបញ្ហាខ្វះខាតទៅលើការរស់នៅរបស់គាត់មួយចំនួន ជាពិសេសស្បៀងអាហារ។ គាត់បានរៀបចំបម្រុងទុកអីស្រួលបួលហើយឬនៅ។ ហើយបើសិនជាការប្រកាសហ្នឹងភ្លាមៗ គាត់អត់បានត្រៀមរៀបចំស្រួលបួល វាអាចមានបញ្ហាប្រឈមទៅនឹងជីវភាពរបស់ពួកគាត់ នៅពេលដែលបិទស្ថានភាពគាត់មិនអាចចេញទៅណាទៅណីបាន»។ លោក វន់ ពៅ ប្រធានសមាគមឯករាជ្យនៃសេដ្ឋកិច្ចក្រៅប្រព័ន្ធ ហៅកាត់ថា IDEA មានប្រសាសន៍ថា អាជ្ញាធរគួរមើលឲ្យបានដិតដល់អ្នកដែលលក់ដូរតាមចិញ្ចើមផ្លូវ និងអ្នកដែលរត់ម៉ូតូកង់បីជាដើម ដែលលោកយល់ថា អាចស្ថិតក្នុងស្ថានភាពយ៉ាប់យឺនខ្លាំង បើអាជ្ញាធរឆ្លើយតបមិនទាន់ពេលវេលា សម្រាប់តម្រូវការចាំបាច់ប្រចាំថ្ងៃ និងសម្រួលការចំណាយប្រចាំខែផ្សេងៗទៀត ដូចជាបំណុលធនាគារជាដើម។ លោកមានប្រសាសន៍ថា៖ «រដ្ឋគួរតែទីមួយឧបត្ថម្ភទៅដល់អ្នកធ្វើការ [ក្នុងសេដ្ឋកិច្ចក្រៅ] ប្រព័ន្ធជាពិសេសអ្នកលក់ដូរតូចតាចទាំងអស់ហ្នឹង ជាគ្រឿងឧបភោគបរិភោគអាហារហូបចុកប្រចាំថ្ងៃទីមួយ។ ទីពីរ គឺត្រូវគិតឲ្យបានដូចដែលអ្នកដែលគេធ្វើចត្តាឡីស័កផងទៅ ព្រោះពួកគាត់ហ្នឹងវារងគ្រោះដូចគ្នា គឺអីចឹងត្រូវអន្តរាគមន៍ថ្លៃទឹកថ្លៃភ្លើង រដ្ឋគួរតែ free [កុំយកថ្លៃ] ជូន ២ ឬ ៣ ខែ សម្រាប់ពួកអ្នកធ្វើការទាំងអស់នោះផង។ ហើយអន្តរាគមន៍ទៅគ្រឹះស្ថានមីក្រូហិរញ្ញវត្ថុ ឲ្យព្យួរទាំងការព្យួរទាំងដើមតែម្តងទៅ ដើម្បីងាយស្រួលឲ្យគាត់អាចរស់ហ្នឹងគេបានផង»។ លោកបន្ថែមថា៖ «ឥឡូវនេះពួកក្រៅប្រព័ន្ធទទួលបានតែអ្នកណា ដែលធ្វើជាចត្តាឡីស័កឬកន្លែងដែល lockdown ទេអ្នកដែលមិន lockdown អ្នកមិនធ្វើចត្តាឡីស័កមិនទាន់បានការឧបត្ថម្ភណាមួយពីរដ្ឋាភិបាលនៅឡើយទេ លើកលែងតែអ្នកមួយចំនួនដែលជាសមាជិកសមាគមទំនោរទៅរកបក្សកាន់អំណាច អាហ្នឹងគេបានអង្ករបានអីពីសាលាក្រុងភ្នំពេញអីចឹងទៅ។ ក្រៅពីហ្នឹងគឺអត់មាននរណាបានអីទេបានដែរ បានតិចតួចពីសមាជិក IDEA បានប្រហែលជិតរាប់ត្រួសៗ បានជិតបួនដប់នាក់តែប៉ុណ្ណឹងឯង»។ ការសម្រេចបិទទីក្រុងភ្នំពេញទាំងស្រុងរបស់លោកនាយករដ្ឋមន្ត្រី ហ៊ុន សែន ធ្វើឡើង នៅចំពេលដែលករណីឆ្លងក្នុងទីក្រុងបន្តកើនឡើង។ នៅថ្ងៃព្រហស្បតិ៍នេះ ក្រសួងសុខាភិបាលបានប្រកាសថាមានអ្នកឆ្លងថ្មីជាង ៣០០ នាក់បន្ថែមទៀត ដែលនាំឲ្យករណីឆ្លងសរុបក្នុងព្រឹត្តិការណ៍ ២០ កុម្ភៈ មាន៤.៦៧៦នាក់។ អ្នកជំនាញអង្គការសុខភាពពិភពលោកក៏ព្រមានពីមហន្តរាយដែលខិតជិតមកដល់ បើសិនសាធារណជនមិនបង្ហាញការទទួលខុសត្រូវចំពោះសុខសុវត្ថិភាពគ្រួសារ ឬក៏សហគមន៍ពួកគេក្នុងការបង្ការការឆ្លងជំងឺកូវីដ១៩ ក្នុងអំឡុងពេលចូលឆ្នាំខ្មែរ ឬនៅពេលខាងមុខទៀត៕